
Я зэпыщIэныгъэм зрагъэубгъу
Адыгей. Республикэм и Iэтащхьэм и къалэнхэр зыгъэзащIэ КъумпIыл Мурат хуэзащ Тыркум и генеральнэ консул Озигджи Юнус Эмре.
АдыгЭ Республикэм и Правительствэм и Унэм тырку лIыкIуэмрэ республикэм и унафэщIхэмрэ щытепсэлъыхьащ урысей щIыналъэмрэ Тыркумрэ зэрызэдэлэжьэнум. КъумпIыл Мурат жиIащ адыгэ куэд Тыркум зэрыщыпсэум, тырку бизнесыр куэд щIауэ лъэ быдэкIэ Адыгейм зэрыщыувам мыхьэнэшхуэ зэриIэр.
— Сэ сыхьэзырщ зэщIыгъуу Iуэхухэр егъэкIуэкIыным, инвестицэ проектхэр, щIэныгъэ, егъэджэныгъэ, щэнхабзэ, нэгъуэщI Iуэхухэр пхыгъэкIынымкIэ сэбэп сыхъуну, — жиIащ Озигджи Юнус Эмре.
Иджыпсту Адыгейм щолажьэ тырку мылъку зыхэлъ IуэхущIапIэ 20. Абыхэм ящыщщ полипропилен къэпхэр щагъэхьэзыр заводыр (ООО «Бемхолдинг»). Республикэм Тыркум ирегъашэ прунж, редукторхэр, пхъэхэмрэ абы къыхэщIыкIа хьэпшыпхэмрэ. Езы Тыркуми щIыналъэм кърешэ псэуалъапхъэхэр, механикэ Iэмэпсы-
мэхэр, пластмасс, абдж, нэгъуэщI хьэпшыпхэр.
Урысейм и пщIэр щеIэт
Къэрэшей-Шэрджэс.Алыджым и Саламин хытIыгум щокIуэкI фольклор къафэхэм я IV дунейпсо фестиваль. Урысейм и цIэкIэ абы хэтщ КъШР-м КъафэмкIэ и къэрал театрыр.
ЩэнхабзэмкIэ зэдэгуэшэным, я зэпыщIэныгъэр гъэбыдэным теухуа фестивалым утыку къыщихьэнущ Алыджым, Румынием, Испанием, Китайм я ансамблхэр. Къэрэшей-Шэрджэсым и гупым ягъэлъэгъуэнущ республикэм щыпсэу лъэпкъхэм я къафэхэр. Ансамблыр нэхъапэхэм хэтащ урысей, дунейпсо фестивалхэм, Алыджым иджы япэу кIуауэ аращи, республикэмрэ къэралымрэ я пщIэр яIэтын хуэдэу гушхуэныгъэ яхэлъщ.
УАРДЭ Жансурэт.
